Hillsdale – die volheid van die wetenskapDie argitekontwerp van die nuwe kapel wat op Hillsdale gebou word. Die droom van ’n nuwe kapel op die kampus kom lank en dit simboliseer dit waarvoor Hillsdale staan. Foto: Verskaf. Daar is ŉ gewoel en gewerskaf by Hillsdale Kollege. Groot konstruksiewerk is aan die gang. Die nuwe gebou word in die middel van die kampus opgerig en ons kon die opgewondenheid op die kampus aanvoel. Lede van die Solidariteit Beweging se bestuur was op ŉ studietoer na die VSA met die doel om beste internasionale praktyke te ondersoek met die oog op die toepassing daarvan by Akademia. Akademia wil privaat, Christelik en uitnemend wees en die VSA het talle voorbeelde van presies dít. Hillsdale was ons tweede besoekpunt ná Baylor Universiteit in Texas. Met sowat 1 400 studente is Hillsdale relatief klein en wil klein bly. So klein as wat hy is, trek die universiteit elitestudente, studente wat strewe na iets anders, meer as bloot die verwerwing van ŉ kwalifikasie. Hulle gaan nie soontoe om vir beroepe afgerig te word nie, maar om in hul volle wese ontwikkel te word. By Hillsdale word mense nie opgelei nie; hulle word gevorm. Ons het ŉ vol program. Al om die halfuur het ons ŉ afspraak met ŉ ander dekaan. Met elke afspraak is ek verstom oor die gehalte van die akademici. Wiskundiges, wetenskaplikes, historici, teoloë en filosowe praat almal oor hul vakgebied, oor die filosofie daaragter en elkeen verstaan die grootheid en verweefdheid van die skepping. Wat my opgeval het, is die ywer en energie van almal – van die jongste dekaan tot die professor wat al 30 jaar by Hillsdale is. Hillsdale is in die Liberal Art-tradisie (klassieke opvoedkunde) gesetel en werk vanuit ŉ Christelike grondslag. Die universiteit staan teenoor baie van die groot Amerikaanse universiteite (soos Suid-Afrikaanse universiteite ook maar tot ŉ mate) wat die pad van sekularisasie, spesialisasie en beroepsafrigting gekies het. Hillsdale wil studente leer oor die geheel van die wetenskap. In hul eerste en tweede jaar volg al die studente ŉ kernkurrikulum. Almal neem onder meer wetenskap, wiskunde, biologie, filosofie en teologie as vakke. Die doel is om die studente te help om die volheid van en die verbande in die wetenskap te verstaan. Hillsdale redeneer dat jy net jou vakgebied ten beste kan verstaan as jy verstaan hoe dit in verband tot ander dissiplines staan. Omdat hy so klein is, kan sy dosent/student-verhouding 1 tot 10 wees. ŉ Intieme verhouding tussen dosent en student is dus moontlik. Lesings word in óf seminaarlokale óf in gewone klein vertrekke aangebied waar ŉ atmosfeer geskep kan word vir gesprek en debatvoering. Gemeenskap is vir Hillsdale belangrik. Die studente bly byna almal in koshuise. Die ontwerp van die studentesentrum is van so ŉ aard dat groepe studente, klein en groot, saam kan sit en werk. Op die tafel oorkant ons in die studentesentrum het ŉ skootrekenaar, selfoon en ŉ rugsak gelê. Die student aan wie dit behoort, was vir die volle tydperk wat ons daar gesit het nie daar nie. “Daar is ŉ diep waardestelsel agter dit wat ons op die tafel daar oorkant ons waarneem,” merk een van die lede van ons afvaardiging op. Hillsdale se hoofgebou. Byna al Hillsdale se geboue is deur skenkings gefinansier. Foto: Verskaf. Hillsdale, soos Baylor, weier om enige staatsubsidie te ontvang en selfs studente mag nie met staatslenings of -toekennings studeer nie. Hulle wil hul akademiese aktiwiteite los van enige invloed van die staat beoefen. In die VSA is privaat instellings wel geregtig op staatsfinansiering. Juis omdat Hillsdale so goed gedefinieer is, trek hy elitestudente, die beste dosente en skenkings ter waarde van miljoene dollars. Sy skenkingsfonds is meer as R6,5 miljard sterk. Juis omdat hy los van die staat staan, mobiliseer die energie van die gemeenskap meer kapitaal as wat staatsubsidies ooit sou doen. Die gevolg is dat Hillsdale self studente help met studiehulp asook genoeg energie in die gemeenskap ontlok om die koste van elke nuwe gebou eers in die vorm van skenkings te ontvang voordat dit gebou word. Ons staan voor die nuwe gebou wat in aanbou is. Op die heining voor die bouperseel is ’n argitekskets van die nuwe kapel. Die kapel is ŉ droom van Hillsdale wat lank gekoester is, sê Mark Maier, assistentprovos (akademiese hoof) van Hillsdale. Die skenkings het eenvoudig ingevloei toe besluit is om die kapel te bou. “Waarom so ŉ groot kapitaaluitgawe aangaan vir iets wat nie jul kernbesigheid is nie?” wou ŉ lid van ons geselskap weet. “Want dit simboliseer dít waarvoor Hillsdale staan,” antwoord Mark. Dit is wel Hillsdale se kernbesigheid.